ROJNA ได้กัลฟ์ดันกำไร
แทบไม่น่าเชื่อไตรมาส 2/2563 กลุ่มนิคมอุตสาหกรรมจะแย่ ถูกมาตรการล็อกดาวน์ล็อกกำไรเกือบทั้งกลุ่ม ไม่ว่าจะเป็นบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ที่ทำกำไรสุทธิหายไป 48.5% เหลือแค่ 542 ล้านบาท ส่วนบริษัท อมตะ คอร์ปอเรชัน จำกัด (มหาชน) หรือ AMATA กำไรสุทธิเหลือ 215 ล้านบาท ลดลง 48.3%
17 ส.ค. 2563

สำนักข่าวรัชดา
แทบไม่น่าเชื่อไตรมาส 2/2563 กลุ่มนิคมอุตสาหกรรมจะแย่ ถูกมาตรการล็อกดาวน์ล็อกกำไรเกือบทั้งกลุ่ม ไม่ว่าจะเป็นบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ที่ทำกำไรสุทธิหายไป 48.5% เหลือแค่ 542 ล้านบาท ส่วนบริษัท อมตะ คอร์ปอเรชัน จำกัด (มหาชน) หรือ AMATA กำไรสุทธิเหลือ 215 ล้านบาท ลดลง 48.3%
แต่มีเซอร์ไพรส์ในหุ้นบริษัท สวนอุตสาหกรรมโรจนะ จำกัด (มหาชน) หรือ ROJNA งบออกมาโตกระฉูด จากเดิมมีกำไร 569 ล้านบาท เพิ่มเป็น 1,369 ล้านบาท หรือโต 140.52%
น่าคิดว่ากำไรดีขนาดนี้เกิดจากอะไร..?
ทั้ง ๆ ที่ขาของรายได้ลดลงทุกตัว ไม่ว่าจะเป็นรายได้จากการขายอสังหาริมทรัพย์ ลดลง 48.15% อยู่ที่ 102 ล้านบาท รายได้จากการขายไฟฟ้า ลดลง 4.81% อยู่ที่ 2,509 ล้านบาท และรายได้ค่าบริการและค่าเช่า ซึ่งประกอบด้วย รายได้จากการขายน้ำเพื่ออุตสาหกรรม บริการบำบัดน้ำเสีย และค่าบริการส่วนกลาง ลดลง 29.21% อยู่ที่ 166 ล้านบาท
หันไปดูขาของต้นทุนนั้น ก็เพิ่มขึ้น โดยต้นทุนขายอสังหาริมทรัพย์อยู่ที่ 92 ล้านบาท เพิ่มขึ้น 25.27% ส่วนที่ลดลงก็ไม่น่าจะมีนัยสำคัญเท่าใด อย่างต้นทุนขายไฟฟ้า ลดลง 5.16% อยู่ที่ 2,178 ล้านบาท ต้นทุนการบริการและค่าเช่า ลดลง 33.41% อยู่ที่ 130 ล้านบาท
แต่เหตุใด ROJNA ถึงโชว์กำไรโตระเบิดระเบ้อขนาดนี้..?
สุดท้ายมาถึงบางอ้อ…เป็นกำไรที่ยังไม่เกิดขึ้นจากการเปลี่ยนแปลงมูลค่าสินทรัพย์ทางการเงิน จากเดิมอยู่ที่ 533 ล้านบาท ไตรมาสนี้เพิ่มเป็น 1,536 ล้านบาท หรือเพิ่มขึ้นถึง 187.68%
ซึ่งหลักทรัพย์ที่ว่า หลัก ๆ เป็นหุ้นบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ที่ ROJNA ถืออยู่จำนวน 19.40 ล้านหุ้น
โดยตอนนั้น ROJNA มีต้นทุนราคา IPO ที่ 45 บาท พาร์ 5 บาท พอแตกพาร์ใหม่ก็จะเหลือต้นทุนที่ 9 บาท (ตามราคาพาร์ใหม่ 1 บาท) ซึ่ง ณ วันที่ปิดงบงวดไตรมาส 2/2563 (30 มิ.ย. 2563) ราคาหุ้น GULF อยู่ที่ 37.75 บาท ทำให้มีกำไรส่วนต่างจากราคาหุ้นครั้งนี้ 28.75 บาทต่อหุ้น หรือประมาณ 557.75 ล้านบาท
โอ้ววว…ไม่น้อยเลยนะเนี่ย
นักวิเคราะห์ ระบุว่า หากราคาหุ้น GULF เพิ่ม 1% จะหนุนกำไร ROJNA เพิ่ม 7.8%
ถ้าจะบอกว่าหุ้น GULF ชี้เป็นชี้ตาย ROJNA ก็คงไม่ผิด..!!
ส่วนอีกหลักทรัพย์คือ กองรีท FLT (Fraser Logistics &amp; Commercial Trust) ที่สิงคโปร์ ซึ่งช่วงไตรมาส 2/2563 ราคากองทุนฯ อยู่ที่ราว 1.12 เหรียญสิงคโปร์ (SGD) เทียบกับสิ้นงวดไตรมาส 1/2563 ที่ 0.85 เหรียญสิงคโปร์ ทำให้ ROJNA มีกำไรจากเงินลงทุนในไตรมาสนี้ไม่น้อยกว่า 1,000 ล้านบาท
เท่ากับว่า หุ้น GULF และ กองรีท FLT ช่วยดันกำไร ROJNA นั่นเอง…
แหม๊…นี่ถ้าไม่ได้เงินลงทุนช่วยดันกำไร…ROJNA ก็คงดูไม่จืดเหมือนกัน ส่วนไตรมาสต่อไปจะเปล่งรัศมีอีกมั้ย เป็นช็อตที่ต้องจับตาต่อไป…
แต่อย่าลืมว่า หุ้น ROJNA ยังมีดีอีกอย่างตรงที่เป็นหุ้นที่มียีลด์สูง ล่าสุดเงินปันผลปาไป 9.30% ต่อปีแล้ว..!!
จึงเหมาะที่จะถือยาว เพื่อรับเงินปันผลเป็นอย่างยิ่ง..!!
แต่ถ้าใครเห็นต่าง…มองว่ายังไม่เข้าตา ก็ไม่ว่ากัน
เลือกที่สบายใจละกัน…
…อิ อิ อิ…